Suomen nuorisoalan kattojärjestö Allianssi

Nuorisoala ry (ruots. "Ungdomssektorn rf", eng. "Finnish National Youth Council and Youth Sector)" on poliittisesti ja uskonnollisesti sitoutumaton nuorisoalan palvelu-, edunvalvonta- ja vaikuttajajärjestö. Se on Suomen nuorisoalan kattojärjestö. Sen jäseninä on yli 140 valtakunnallista nuoriso- tai kasvatusalan järjestöä. Vuodesta 2018 lähtien jäseneksi ovat voineet liittyä myös kunnat ja seurakunnat.
Historia.
Nuorisoala ry on perustettu vuonna 1992, jolloin kolme valtakunnallista nuorisotyön palvelujärjestöä (Nuorisotyön Keskus NTK, Kansalaiskasvatuksen Keskus KaKe ja Suomen Nuorisojärjestöjen Yhteistyöjärjestö SNT) yhdistyivät.
Kokoomuksen, perussuomalaisten ja kristillisdemokraattien nuorisojärjestöt ilmoittivat marraskuussa 2011 eroavansa Nuorisoala ry:stä työntekijöihin ja rahoitukseen liittyvistä näkemyseroista johtuen. Ero aiheutti eriäviä mielipiteitä muissa poliittisissa nuorisojärjestöissä. Sekä kokoomuksen että kristillisdemokraattien nuorisojärjestöt ovat sittemmin palanneet jäseniksi.
Nuorisoala ry toimi perustamisestaan lähtien nimellä Suomen Nuorisoyhteistyö – Allianssi ry, kunnes se muutti nimensä vuoden 2018 syyskokouksessaan Suomen nuorisoalan kattojärjestö Allianssi ry:ksi. Nimi muutettiin Nuorisoala ry:ksi vuoden 2024 syyskokouksessa.
Toiminta.
Nuorisoala ry:n toiminnan tavoitteena on nuorten hyvinvointi, ja sen toimintaa ohjaa Nuorisoalan strategia 2022–2026 ”Nuorten puolella ja koko nuorisoalan tukena”. Nuorisoalan toiminta koostuu edunvalvonta- ja vaikuttamistyöstä sekä nuorisoalalle tarjottavista palveluista, kuten tapahtumista ja koulutuksista. Nuorisoala ry tukee toiminnallaan nuorten osallistumista ja yhdenvertaisuutta, esimerkiksi järjestämällä Nuorten vaalit eduskuntavaalien yhteydessä.
Nuorisoala ry järjestää vuosittain valtakunnalliset nuorisotyöpäivät eli NUORI-tapahtuman ja Politiikkaviikon, jonka tarkoituksena on viedä politiikka ja yhteiskunnallinen vaikuttaminen rohkeasti kouluihin. Politiikkaviikko järjestettiin ensimmäistä kertaa vuonna 2018, jolloin viikon kummeina toimivat opetusministeri Sanni Grahn-Laasonen ja oikeusministeri Antti Häkkänen sekä yhteistyökumppaneina useita nuorisoalan järjestöjä. Lisäksi Nuorisoala koordinoi vuosittain järjestettävää Nuorisotyön viikkoa, jonka tarkoituksena on tehdä nuorisoalaa ja sen tekijöitä näkyväksi.
Nuorisoala ry:ssä toimii hallituksen lisäksi kansainvälisen nuorisopolitiikan ryhmä. Ryhmään kuuluu 11 jäsentä vuonna 2024, ja sitä johtaa Filip Godlewski. Nuorisoalalla oli aiemmin useampi luottamushenkilöryhmä, mutta käytännöstä luovuttiin vuonna 2020. Lisäksi Nuorisoala nimittää Suomessa toimivat nuorisodelegaatit, jotka "edustavat sukupolvensa ääntä, käyvät dialogia ja nostavat keskusteluun nuorten ajatuksia ja toiveita sekä vaikuttavat poliittisiin prosesseihin niin Suomessa kuin kansainvälisesti". Aiemmin Nuorisoala nimitti vain YK-nuorisodelegaatin (vuodesta 1997 alkaen) sekä nuorten ilmastodelegaatin (vuodesta 2011 alkaen), mutta vuonna 2022 nuorisodelegaattitoimintaa laajennettiin myös nuorten EU-delegaattiin, NORDBUK-delegaattiin, Unesco-delegaattiin ja luontodelegaattiin. Suomen YK-nuorisodelegaatteina on toiminut aiemmin muun muassa poliitikko Mikkel Näkkäläjärvi, ulkoministeri Pekka Haaviston erityisavustaja Joel Linnainmäki sekä SDP:n puoluesihteeri Antton Rönnholm. Nuorten ilmastodelegaatteina on aiemmin toimineet muun muassa europarlamentaarikko Alviina Alametsä sekä myöhemmin Darravapaa-yhteisön perustajana tunnettu Katri Ylinen.
Osana Nuorisoala ry:tä toimii Allianssin nuorisovaihto. Nuorisoala koordinoi myös järjestöjen ohjelmistolahjoituksia yhdessä TechSoup Suomen kanssa. Vuosina 2018–2019 Nuorisoala toimii myös yhtenä opetus- ja kulttuuriministeriön nimeämänä nuorisoalan osaamiskeskuksena. Nuorisoala ry:n yhteydessä toimi aiemmin valtakunnallinen Nuorisotiedon kirjasto, joka siirrettiin vuonna 2021 Humanistisen ammattikorkeakoulun yhteyteen. 
Nuorisoalan toimisto sijaitsee Helsingin Pasilassa, Allianssi-talossa (Asemapäällikönkatu 1). Nuorisoala ry:llä on parikymmentä vakituista työntekijää.
Vuosina 1993–2018 Nuorisoala järjesti koko nuorisoalan yhteen kokoavia Allianssi-risteilyjä.
Julkaisut.
Nuorisoala julkaisi pitkään nuorisotoimialan AllianssiExpress-ajankohtaistiedotetta ja nuorisoalan ammattilehti Nuorisotyötä. Nuorisotyö-lehden juuret ovat vuonna 1945 perustetun Nuorisotyöntekijöiden yhdistyksen 1946 lähtien julkaisemassa Nuoriso-ohjaaja-lehdessä. 71 julkaisuvuoden jälkeen Nuorisotyö-lehti lakkautettiin vuoden 2017 lopussa.
Vuoden 2018 alkusyksystä AllianssiExpress-tiedotteen sijaan Nuorisoala ry alkoi julkaisemaan joka toinen viikko Nuorisoalan uutiskirjettä.
Loppuvuonna 2018 Nuorisoala julkaisi neliosaisen "Kahvitauko: Puhetta nuorisoalasta ja sen ilmiöistä" -podcastin. Keväällä 2020 Nuorisoala ry julkaisi kuusiosaisen "Mitä kuuluu nuorille?" -podcastin, jossa keskusteltiin nuorisoalan ajankohtaisista teemoista. Konsepti on jatkunut myöhemmin etäyhteyksin järjestettävinä keskustelutilaisuuksina.
Vuoden 2019 alusta alkaen Nuorisoala ry on julkaissut sosiaalisessa mediassa "Nuoret, jotka muuttavat maailmaa" -konseptia. Sarja nostaa esiin nuoria, jotka omalla toiminnalla muuttavat maailmaa. 
Talous.
Rahoitus.
Opetus- ja kulttuuriministeriön yleisavustus nuorisojärjestöille: